Subira jambo la heri

Subira jambo la heri

Aghalabu walioona jua mbele yetu husisitialza kuhusu uvumilivu.Kila
jambo katika maisha huhitaji stahamala.Haifai hata siku moja kurukia
mambo kwa hakika.Mtoto kuzaliwa duniani kwataka subira kwa yule mama
yake ambaye amembeba tumboni.Hii inatokana na sababu kuwa huwa si suala
la siku moja bali muda wa miezi tisa.Masomo pia huhitaji mwenye
kujihusisha nayo kuwa mwingi wa uvumilivu maana wakati mwengine humwia
vigumu mtu kutathmini yale ambayo anafunzwa anapokuwa shuleni.Ndoa pia
huhitaji uvumilivu kwa kuwa ili amani idumu itawalazimu watu wawili
waliopendana kuvumilia.

Stamili alikuwa msichana mwenye umbo la kutamanika na wengi hasa
wanaume.Alizaliwa mjini na wazazi wake waliompenda kama chanda na
pete.Walimlea katika maadili mema na kumwongoza katika njia iliyo
sawa.Hawakusita kupiga msasa tabia,mavazi na mienendo yake ilipoenda
kombo.Walimpenda kwa dhati kwa sababu iliwabidi kusubiri miaka saba
baada ya kuoana kabla ya kumpata.Walipooana walikuwa na furaha si haba
kwani walikuwa wamekamilisha azimio la huba lao lililokuwa limeanza
miaka sita iliyopita.

Stamili alikuwa baraka kwao hata najiuliza mbona wasingempa jina Zawadi
ila ni sawa tu.Stamili alipofikia umri wa kuingia shuleni,wazazi wake
walijikaza kisabuni ili mtoto wao kindakindaki akapate kupata
elimu.Mwanzo wa maisha yake katika masomo haukuwa mteremko bali
pandashuka hapa na pale.Alikuwa amemzoea mama yake kiasi kwamba
alihuzunika alipoenda shuleni.Alikuwa wembe masomoni na hivyo akaweza
kuwapiku wanafunzi waliokuwa wameingia shuleni mapema hata kabla yeye
kufika.

Alipofika darasa la nane aliugua kifuakikuu.Wakati huu alitaabika
sana.Alikohoa sana mpaka akahisi muda wake duniani ulikuwa unakaribia
kumpa kisogo.Alienda hosipitali na kupokea matibabu.Licha ya haya yote
kutokea hakupuuza masomo yake.Alizidi kusoma hata alipokuwa kwao
nyumbani.Alikata shauri kufuata maagizo aliyokuwa amepewa na daktari na
mambo mengine akamwachia muumba wake.Ule muda alipokuwa nyumbani
akiuguzwa na wazazi wake alisikia fununu kwamba baadhi ya wanafunzi
waliacha shule na kuolewa au kuingilia biashara.Yeye Stamili alijua
alichokitaka na kamwe hangetetereshwa.

Ilifika wakati afya zake zilimrudi na akarudi shule.Mambo aliyoyakuta
shuleni hayakumfurahisha lakini akajiambia potelea pote lazima amalize
mwendo.Aliendelea kutia bidii na kujizatiti na hatimaye matokeo ya
darasa la nane ya taifa yalipotangazwa alikuwa ameibuka mshindi na alama
mia nne na hamsini. Safari yake ya elimu haikuishia alijiunga na kidato
cha kwanza mwaka uliofuata.Kule katika shule ya upili alikumbana na
vikwazo vingi.Aghalabu kulitokea migomo ya wanafunzi na walimu.Migomo
hii ilisitisha masomo na kuwasababishia wanafunzi kupoteza muda wao
nyumbani hadi serikali kutangaza tarehe rasmi ya kurudi shule.

Ni kutokana na stahamala zake hizi ambazo zimemsababishia utajiri
mkuu.Ijapokuwa yeye ni mwanamke ana heshima kubwa kwao na hata nchi
nzima.Alipomaliza chuo kikuu hakutafuta kazi kama wafanyavyo vijana kama
yeye bali alitafuta mtaji na kuanza kuuza mitungi ya gesi.Wazazi wake
walipinga wazo hili lakini kwa Stamili ilionekana kwamba tayari alikuwa
amefanya uamuzi.Wazazi wake walichangia pakubwa katika yeye kuanzisha
biashara hiyo.Biashara ilipokuwa bado changa alihesabu hasara tu lakini
baada ya kupata tajriba kuhusiana nayo alianza kuhesabu faida.

Pesa hizo ndizo alizotumia kukidhi mahitaji yake na ya wazazi wake.Kwa
sasa wavyele wake wanamwonea fahari.Stamili ameimarisha maisha yake na
hata ya wazazi wake.

Stamili ni mkwasi mkubwa ila anafadhaika moyoni.Maishani amekuwa na
ufanisi mkubwa lakini mume alikuwa bado hajampata.Alitaabika kwa maana
kila alipopita baadhi ya watu walimramba kisogo wakidai kuwa hawezi pata
mume kutokana na utajiri wake uliokithiri.Moyoni hana wasiwasi akijua
ipo siku pia naye atavaa tabasamu.Aliendelea na shughuli zake kama
kawaida na kuzipuuzilia mbali shutuma za waja.

Stamala za Stamili ziliweza kufua dafu kwani baadaye aliweza kukutana na
mwana wa waziri aliyempenda.Upendo wao ulidhihirika kote kama kwamba
huyu kaka alikuwa ametumwa na maulana kuja kuyafuta machozi ya
Stamili.Walifunga pingu za maisha muda mfupi baadaye baada ya
kutambulishana kwa familia zao na wakabarikiwa na pacha. Stamili ni
kielelezo chema cha hili wazo kwamba subira huvuta heri.Alijua
alichokitaka na kuamua kukipigania hata iweje na ndiposa maisha yake ya
sasa yamejaa tabasamu na anaishi raha mustarehe.Stamili akose nini
hasa?Matamanio yake ya moyoni sasa yamekuwa hali halisi.